Paatsalo

|  |  |
| --- | --- |
| Sijainti | 
JämsäPäijät-HämeSuomi |
| Saariryhmä | 
Paatsalon saariryhmä |
| Vesialue | 
Päijänne |
| Korkein kohta | 
157,5 m  |
| Pinta-ala | 
1,14 km²  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Paatsalo**  on Päijänteen saari Keski-Suomessa Jämsässä.

Maantietoa
----------

Saari on 2,0 kilometriä pitkä, 800 metriä leveä ja sen pinta-ala on 1,14 neliökilometriä .
Se sijaitsee Vanhanselän eteläosassa Jämsänniemen lähellä ja se on Paatsalon saariryhmän pääsaari. Saaren ja mantereen välissä on Marjalansalmi, joka on 500–1400 metriä leveä. Paatsalon eteläpuolella sijaitsee saariryhmän muut saaret ja luodot. Niistä lähinnä on kymmenen pientä saarta, joista suurimmat ovat Puukko, Leppänen, Mäntynen ja Routut. Paatsalo on eteläosaa lukuun ottamatta pyöreähkö saari. Sen eteläosa on matala ja siinä on niemet Lätkännenä, jonka vieressä on lahti Hietanen, ja toinen niemi, joka suojaa lahtea Järvensalmi. Pikkusaarien väliin jää Pehmeälahti. Kun Paatsalon eteläosa on alavaa maata, on sen pohjoisosa korkea kallioinen mäki. Se kohoaa 79 metrin korkeuteen Päijänteestä. Saarella ei ole enää pysyvää asutusta. Sen rannoille on rakennettu muutama vapaa-ajan asunto. Järvensalmesta Hietasen lahdelle kulkee kärrypolku.

Luontoarvoja
------------

Paatsalon etelä- ja itäosat sisältyvät luonnonsuojelualueeseen, jotka on koottu Natura 2000 -hankkeen Vanhanselkä–Ruppavuori-alueeseen (306 hehtaaria, FI0900079), ja johon sisältyy muita alueita Jyväskylässä, Luhangassa ja Jämsässä. Alueet ovat esimerkiksi Lätkännenä Paatsalossa, Sorvanlahti ja Kuruvuori Luhangassa sekä Ruppavuori ja Haukkavuori Korpilahden Hyrkkölässä. Paatsalossa suojellaan vanhoja metsiä ja saaren rantoja. Metsäalueella on myös laajoja kalliopaljastumia. Valtio omistaa pääosan saaresta.

Historiaa
---------

Vanhassa Suuruhtinaskunnan yleiskartassa vuodelta 1863 on saaren nimi "Patasalo". Vuoden 1940 taloudellisessa kartassa saaren karttanimi on "Paattisalo". Sen eteläpäässä Järvensalmen rannassa ja saaren eteläosan alanko oli raivattu peltomaaksi.. Samat peltotilkut näkyvät kahdessa palstassa vuoden 1972 peruskartassa, jolloin saarelle oli rakennettu kaksi kesämökkiä. Seuraavassa vuoden 1987 kartassa nämäkin pellot on metsitetty ja entisten mökkien lisäksi on tullut kolmas mökki. Vuoden 1995 kartassa on saatu saarelle vielä yksi mökki lisää.

Katso myös
----------

* Luettelo Suomen Natura 2000 -alueista

Huomautukset
------------

1. 1 2  Saaren pinta-ala on otettu saaren ruotsinkielisen Wikipedian artikkelista, jossa tiedolla on ollut oma lähde.

Lähteet
-------

1. 1 2 3 4  Paatsalo, Jämsä (sijainti maastokartalla) *Karttapaikka*. Helsinki:  Maanmittauslaitos. Viitattu 6.10.2019.
2. ↑  Paikkatieto: Paatsalo, *paikkatietoalusta.fi*, viitattu 6.10.2019
3. ↑  Paatsalo, Jämsä (sijainti varjokartalla) *Karttapaikka*. Helsinki:  Maanmittauslaitos. Viitattu 6.10.2019.
4. ↑  Paatsalo, Jämsä (sijainti ilmavalokuvassa) *Karttapaikka*. Helsinki:  Maanmittauslaitos. Viitattu 6.10.2019.
5. ↑  Vanhanselkä–Ruppavuori (FI0900079), *ympäristö.fi*, 9.7.2019, viitattu 4.10.2019
6. 1 2  *Peruskartta* 1:20 000. 3211 01 Kouhinsalo.  Helsinki: Maanmittauslaitos, 1995.  Kartta *Vanhat painetut kartat* -palvelussa (JPG) (viitattu 6.10.2019)
7. ↑  Yleiskartta Suuruhtinaskunnasta Päijänteeltä: karttalehti E3 (JPG), 1863, Wikipedia Commons, viitattu 6.10.2019
8. ↑  Maanmittaushallitus: Korpilahden seudun taloudellinen kartta (1:100 000), 1940, Timo Meriluodon karttakokoelma, viitattu 4.10.2019
9. ↑  *Peruskartta* 1:20 000. 3211 01 Kouhinsalo.  Helsinki: Maanmittauslaitos, 1972.  Kartta *Vanhat painetut kartat* -palvelussa (JPG) (viitattu 6.10.2019)
10. ↑  *Peruskartta* 1:20 000. 3211 01 Kouhinsalo.  Helsinki: Maanmittauslaitos, 1987.  Kartta *Vanhat painetut kartat* -palvelussa (JPG) (viitattu 6.10.2019)

Aiheesta muualla
----------------

* Paatsalon entinen kalastajatila luontomatkailun tukikohdaksi (11.6.2018)